Tarybos reglamentas (EB) Nr. 1405/1999
1999 m. birželio 24 d.
iš dalies keičiantis Reglamentą (EEB) Nr. 2358/71 dėl bendro sėklos rinkos organizavimo ir nustatantis pagalbą, teikiamą sėklos sektoriuje 2000-2001 ir 2001-2002 prekybos metais
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Reglamentą (EEB) Nr. 2358/71 [1], ypač į jo 3 straipsnio 3 ir 4 dalis,
atsižvelgdama į Komisijos pasiūlymą [2],
atsižvelgdama į Europos Parlamento nuomonę [3],
atsižvelgdama į Ekonomikos ir socialinių reikalų komiteto nuomonę [4],
kadangi:
(1) į Reglamento (EEB) Nr. 2358/71 priedą yra įtrauktos japoninių ir indiškų veislių Oryza sativa L. ryžių rūšys, kaip produktas, už kurį mokama gamybos pagalba už elitinę ir sertifikuotą sėklą; šios dvi veislės iš esmės skiriasi genetiškai ir pirmiausia turi būti ištirtos mokslo apie maistą; tokie tyrimai yra sudėtingi, o kai kurių rinkoje pasirodžiusių japoninių ar indiškų veislių net neįmanoma lengvai atskirti pagal genetinius požymius; todėl minėtą priedą reikėtų atitinkamai iš dalies pakeisti, kad Oryza sativa L. ryžių veisles būtų galima atskirti vien tik pagal morfologinius kriterijus;
(2) į Reglamento (EEB) Nr. 2358/71 priedą yra įtraukta Cannabis sativa L. (vienanamė) veislė, kaip produktas, už kurį mokama gamybos pagalba už elitinę ir sertifikuotą sėklą; tam tikras dvinamių Cannabis sativa L. veisles galima palyginti su vienanamių veislėmis dėl tetrahidrokanabinolio (THC) kiekio; 1971 m. kovo 22 d. Tarybos reglamento (EEB) Nr. 619/71, nustatančio bendrąsias pagalbos už linus ir kanapes teikimo taisykles [5], 3 straipsnio 1 dalyje Taryba nustato, kad gamybos pagalba teikiama tik už kanapes, nuimtas susiformavus sėkloms, išaugintas iš 1970 m. birželio 29 d. Tarybos reglamento (EEB) Nr. 1308/70 dėl bendro linų irkanapių rinkos organizavimo [6] 12 straipsnyje nustatyta tvarka sudarytame sąraše nurodytų veislių sertifikuotos sėklos; teikiant pagalbos už kanapių gamybą 1998-1999, 1999-2000 ir 2000-2001 prekybos metus, Taryba nurodė, kad į šį sąrašą reikia įtraukti tik tas veisles, kurių THC kiekis neviršija 0,3 %, o vėlesniais prekybos metais - neviršija 0,2 %; reikėtų atitinkamai iš dalies pakeisti Reglamento (EEB) Nr. 2358/71 priedą, nurodant Canabis sativa L. veisles, kurių THC kiekis 2000-2001 prekybos metais neviršija 0,3 %, o vėliau - 0,2 %, o tas veisles reikėtų nustatyti Reglamento (EEB) Nr. 2358/71 11 straipsnyje nurodyta tvarka;
(3) reglamento (EEB) Nr. 2358/71 priede yra nurodytos ypač atsparios, vėlyvosios arba vidutinio vėlyvumo, naujos bei kitos Lolium perenne L. veislės, ir mažai atsparios vidutinio vėlyvumo, vidutinio ankstyvumo arba ankstyvosios veislės; dėl šių veislių kainų užsienio rinkose šis skirstymas nebepateisinamas, dėl to reikėtų atitinkamai iš dalies pakeisti priedą neišskiriant Lolium perenne L. veislių; tačiau kaip pereinamojo laikotarpio priemonę šį atskyrimą reikėtų taikyti 2000-2001 ir 2001-2002 prekybos metais nustatant Bendrijoje taikytinos pagalbos sumas ir diferencijuojant minėtą pagalbą;
(4) atsižvelgiant į Bendrijos rinkos dabartinę ir numatomą padėtį gamintojams neužtikrinamos teisingos pajamos už Reglamento (EEB) Nr. 2358/71 priede išvardytas sėklas, kurios bus parduodamos 2000-2001 ir 2001-2002 prekybos metais; dalis gamybos išlaidų turėtų būti padengta iš pagalbos;
(5) reglamento (EEB) Nr. 2358/71 3 straipsnio 2 dalyje numatyta, kad nustatant pagalbą reikėtų atsižvelgti, viena vertus, į būtinybę užtikrinti Bendrijos produkcijos ir jos realizavimo rinkų pusiausvyrą ir, antra vertus, į šių produktų kainas užsienio rinkose;
(6) taikant šiuos kriterijus nustatoma II priede nurodyto dydžio pagalba už 2000-2001 ir 2001-2002 prekybos metus,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2358/71 3 straipsnis papildomas šia pastraipa:
"6. Cannabis sativa L. veislės, už kurias mokama šiame straipsnyje numatyta pagalba, nustatomos 11 straipsnyje nurodyta tvarka."
2 straipsnis
Reglamento (EEB) Nr. 2358/71 priedas pakeičiamas šio reglamento priedu.
3 straipsnis
Reglamento (EEB) Nr. 2358/71 3 straipsnyje numatyta pagalba, teikiama sėklos sektoriuje 2000-2001 ir 2001-2002 prekybos metais, yra nustatyta šio reglamento II priede.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1999 m. birželio 24 d.